**ΑΣ ΓΝΩΡΙΣΟΥΜΕ ΤΟΝ ΛΥΚΟ**

Απευθύνεται σε μαθητές Νηπιαγωγείου και όλων των τάξεων του Δημοτικού.

Η συνολική διάρκεια είναι έως 2 διδακτικές ώρες.

**Στόχοι του προγράμματος είναι οι μαθητές να:**

* Γνωρίσουν την ταυτότητα του λύκου
* Προβληματιστούν σχετικά με τις γνώσεις που ήδη κατέχουν για τον λύκο
* Διαμορφώσουν μία στάση περισσότερο φιλική απέναντι στον λύκο
* Ευαισθητοποιηθούν ή να αναπτύξουν κάποιο ενδιαφέρον σχετικά με το ζήτημα της εξαφάνισης των λύκων

Στο πρόγραμμα αυτό παρουσιάζονται πληροφορίες σχετικά με τη ζωή και τα χαρακτηριστικά του λύκου. Οι πληροφορίες αυτές συνοδεύονται από εικόνες και ερωτήσεις. Καθ’ όλη τη διάρκεια της παρουσίασης τα παιδιά καλούνται να συμμετέχουν ενεργά. Η συμμετοχή των παιδιών εξασφαλίζεται μέσω των ερωτήσεων που ήδη υπάρχουν στην παρουσίαση, ωστόσο ο/η εκάστοτε παιδαγωγός ενθαρρύνεται να θέτει επιπλέον ερωτήματα/προβληματισμούς όταν ο ίδιος / η ίδια το κρίνει ωφέλιμο. Οι ερωτήσεις αυτές μπορούν να αφορούν προϋπάρχουσες γνώσεις, απόψεις ή συναισθήματα που προκαλούνται στα παιδιά από τις εικόνες ή τις πληροφορίες που εμπεριέχονται στην παρουσίαση. Σε περιπτώσεις που αυτό είναι εφικτό, ο/η παιδαγωγός μπορεί να καταγράφει τις προϋπάρχουσες γνώσεις και τα συναισθήματα των παιδιών. Μετά τη λήξη του προγράμματος ενθαρρύνεται να καλέσει τα παιδιά να συγκρίνουν τις καταγραφές αυτές με νέες γνώσεις και συναισθήματα που βιώνουν.

Στο τέλος της παρουσίασης υπάρχουν οδηγίες για δύο προτεινόμενες δραστηριότητες, τις οποίες ο/η παιδαγωγός μπορεί να ακολουθήσει κατά γράμμα ή να τις προσαρμόσει στις ανάγκες και τις ιδιαιτερότητες της τάξης του.

**Ο/Η εκπαιδευτικός μαζί με τους μαθητές μπορεί να οργανώσει:**

* επίσκεψη εθελοντικών οργανώσεων για την προστασία του είδους, για ενημέρωση των μαθητών γύρω από την δράση τους και την λύση όποιων αποριών μπορεί να δημιουργήθηκαν γύρω από το θέμα
* εκδήλωση στο σχολείο σχετικά με τη φύση και την άγρια πανίδα, όπου θα συμπεριλαμβάνονται και το είδος του λύκου, με ζωγραφιές και άλλου είδους καλλιτεχνικές δημιουργίες των παιδιών
* εκδήλωση όπου τα παιδιά θα προβάλουν εργασίες τους με θέμα το λύκο και την προστασία του
* ανάρτηση σχετικού άρθρου στην σχολική εφημερίδα, το οποίο θα έχουν ετοιμάσει οι μαθητές